Nyt puhuu töhrityt sateenkaariportaat suunnitellut taiteilija: "Saman tehokkuuden kun saisi kanavoitua hyvään"

Majbritt "Maikku" Huovila on tänä vuonna tehnyt useita monivärisiä ja raidallisia teoksia. Arkisto / Juha Perämäki Katso isompi kuva

Katso isompi kuva

Don Lehtinen

Malminkartanon täyttömäen juoksuportaisiin räsymattokuosin suunnitellut taiteilija Majbritt "Maikku" Huovila vaikuttaa rauhalliselta, vaikka hänen uransa toistaiseksi suurin julkinen teos maalattiin yli valkoisella maalilla keskiviikon ja torstain välisenä yönä.

Yhden mielestä portaisiin maalattu monivärinen teos edustaa räsymattoa, toisen mielestä pride-aatetta ja kolmannen mielestä monikulttuurisuutta. Huovila kertoo jokaisen olleen teoksen innoittajana, mutta lopputuote on kantaaottamaton abstrakti värimaailma maisemassa. Värivalinnat, kuten vastavärien käyttäminen, tulevat väriopin säännöistä. Myös yhteisöllinen tekeminen on teoksessa oleellista.

–Teoksessa pride tai monikulttuurisuus eivät ole esillä alleviivatusti, mutta teoksesta voi löytää monia tasoja, Huovila selittää.

Teoksen voi siis tulkita kukin omalla tavallaan.

Huovila on päivän aikana miettinyt, että teos on voinut ärsyttää, koska se on abstrakti taideteos eikä esimerkiksi esittävä muraali, jollaisiin helsinkiläiset ovat tottuneet. Huovilan mukaan yleisestikin esittävät taideteokset eivät ärsytä ihmisiä samalla tavalla kuin abstraktit.

–Tägääjä oli systemaattinen ja tehokas. Sen saman kun saisi kanavoitua hyvään, Huovila pohtii.

Ylimaalauksesta huolimatta Huovila on ylpeä teoksesta ja rivien välistä voi lukea pientä ylpeyttä myös sen aiheuttamasta reaktiosta. Abstraktillakin kuvalla voi herättää tunteita ja keskustelua.

–Tämä osoittaa, että kuva on vahva viestinviejä, vaikka se onkin sanaton. Tässä kommunikoidaan tekojen kautta, Huovila tiivistää.

Taideteos on saanut huomattavan määrän julkisuutta ilkivallan vuoksi, todennäköisesti enemmän kuin mitä se olisi saanut ilman ilkivaltaa. Tältä osin tapaus muistuttaakin Vantaan Myyrmäen graffitiseinälle vuoden 2016 alussa maalattua Hävetkää!-graffitia ja sen jälkipyykkiä.

Malminkartanon portaiden kaltainen suuri maisemateos on ollut Huovilan haaveena aina. Nyt teos töhrittiin niin nopeasti, että Huovila ei edes ehtinyt dokumentoida sitä. Jos alueen asukkaat, sää ja aikataulu sallivat, rappuset maalataan uudelleen Huovilan suunnitelman mukaan. Hän on jo saanut useita avuntarjouksia.

Huovilan suunnittelemista julkisista taideteoksista Kanneltalon läheisyydessä oleva sähkökaappi on töhritty niin sanotulla tägillä, mutta muuten hänen teoksensa ovat jääneet koskemattomiksi. Malminkartanon portaiden lisäksi Huovila on suunnitellut suuren teoksen myös Sipoon Nikkilässä olevaan sote-taloon Monivärisellä ja raitateemaisella teoksella on pituutta noin 30 metriä.